b'\n_START_ARTICLE_\nRahanduse ja krediidi kateeder\n_START_PARAGRAPH_\nRahanduse ja krediidi kateeder toimis Eestis Tallinna Pol\xc3\xbctehnilise Instituudi majandusteaduskonna (1944. aastal kujundati eriharu, loodi kateeder, juhataja professor Johann Vaabel) ja p\xc3\xa4rast eriala \xc3\xbcletoomist Tartusse, Tartu \xc3\x9clikooli juures (eriharu aastast 1954, kateeder loodi 1958. aastal). Kateedris korraldati peaasjalikult j\xc3\xa4rgmiste distsipliinide \xc3\xb5petamist: riigirahandus; rahateooria, pangandus ja laenundus; ettev\xc3\xb5tete rahandus ja investeeringud. Kateedrijuhatajatena t\xc3\xb6\xc3\xb6tasid professor Raimund Hagelberg (1958\xe2\x80\x931982) ning professor Vambola Raudsepp (1982\xe2\x80\x931992). Kateeder reorganiseeriti 1992. aastal kaheks \xc3\xb5ppetooliks (raha ja pangandus, \xc3\xb5ppetooli juhataja professor Mart S\xc3\xb5rg; \xc3\xa4rirahandus ja investeeringud, \xc3\xb5ppetooli juhataja professor Vambola Raudsepp) ning \xc3\xbcheks lektoraadiks (riigirahandus). Kateedri \xc3\xb5ppej\xc3\xb5ud on koostanud mitmeid monograafiaid, arvukalt \xc3\xb5ppevahendeid ja -materjale, avaldanud teadusartikleid ning juhendanud kandidaadi- ja doktoriv\xc3\xa4itekirju. P\xc3\xb5hilisteks \xc3\xb5ppekoormuse kandjateks olid Raimund Hagelberg, \xc3\x9clo Kauer, Elvi Ulst, Heino Siigur, Arno Susi, Vambola Raudsepp, Mart S\xc3\xb5rg, Nade\xc5\xbeda Ivanova, Margus Hanson jt., kes k\xc3\xb5ik omasid teaduslikke kraade ja kutseid.'